غمض عينيه و ظاهر عليه متشبت بآخر ماتبقى ليه من الصبر .. زادت كاتكمل على كلامها :"" كانحاول نوصل ليك بكل الطرق .. انا و انت سالينا .. كانو ليا معاك احسن الذكريات و احسن ماعشت في حياتي كااملة .. و لكن انت ما انت غير واحد الحلم زوين عشتو و جا الوقت باش نفيق منو .. انا كاننساحب و كنعتاذر على السنين لي ضاعو ليك معايا .. بالنسبة ليا انا ماضاعوش.. كون عشت الفين عام اخرين ماكنتش غانختابر السعادة لي عشتها معاك .. و لكن .. هادي انا .. من البداية كان ارتباطك و تشبتك بيا غلط .. انا كلي تغرات كلي عيوب كلي مشاكل كلي هم .. علاش كاتربط راسك بياا علااش كاتنتاحر و انت حي .. علاش كادير فراسك هادشي و كاديرو فيا .. سبق ليا و وضحت ليك .. زواجي بيك كان غلطة .. تبعت مشاعر ضعف كانت فيا و طمعت في حاجة ماتخلقتش باش نعيشها .. فقت في واحد الوقت من هاد الحلم و عرفت راسي اشنو درت .. اشنو درت فواحد الانسان مايستاهل غير الخير .. انا كانحاول نحبسك و نرجعك لعقلك و لحياتك و لكن مامخلينيش .. لا و مازال كاتعرض عليا الولاد ؟ نعاود نفس الغلط .. نتبع داك الحلم الوردي فانني نكون ام .. و منين نفيق منو نلقى راسي مسؤولة على بشر انا ماقادراش عليه .. ماقادراش نكون ام بالمعنى الحقيقي ديالو .. راني عارفة الامومة ماشي ساهلة .. و انا ماكانقولش هادشي غير على السهير و التقل و المصاريف .. انا كانهضر على الجانب المعنوي .. انا ماضامناش راسي قدامهم .. ماضامناش صحتي النفسية قدامهم.. ماضامناش ليهم حياة طبيعية .. ماضامناش حياة نفسية سليمة يكبرو فيها .. مامستاعداش تتعاود قصة امي و قصتي و قصة بنتي في المستقبل .. باراكة .. غانحبسها هنا .. مابقاش ليا مازال ذرة صبر نعطيها .. صافي هنا ساليت .. هنا غانحط السلاح و غانقول ليك .. الله يرحم الوالدين .. شوف حياتك و خليني في حالي .. خليني في حالي لي فيا مكفيني ماتزيدنيش من عندك .. ""